**XORAZM ADABIY MUHITIDA TAZKIRANAVISLIK**

***Do‘stova Surayyo Savronovna***

***O‘zbekiston Respublikasi***

***Jizzax davlat pedagogika universiteti***

***Dotsent, f.f.f.d. (PhD)***

***tel: 936143847***

***Annotatsiya:*** *Ushbu maqolada Sharqda tazkiranavislik va Xorazm adabiy muhitidagi davomiyligi haqida so‘z boradi. Tazkiralar muhim manba sifatida ijtimoiy hayotning turli sohalarini qamrab olgan. Adabiyotshunoslikka daxldor dastlabki tazkiralar adabiyot va yondosh sohalarga bag‘ishlangan asarlar tarkibida, uning ma’lum bir qismi o‘laroq yozilgan*. *Xiva adabiy muhiti ijodkorlari xususidagi alohida tazkiralar ham bunyodga kelganligi haqida ham fikr yuritamiz.*

***Kalit so‘zlar:*** *devon, manba, kotib, nusxa, fond, g‘azal, masnaviy, asar, xat, adabiyot, she‘r, varaq, muallif, adabiy muhit, meros, devon.*

O‘zbek adabiyotida tazkira janrida yozilgan asarlar uzoq asrlarga borib taqaladi. Tazkiralar muhim manba sifatida ijtimoiy hayotning turli sohalarini qamrab olgan bo‘lishi mumkin. Tazkira yozish an’anasi dastlab arab va fors adabiyotlarida, keyinroq turkiy adabiyotda ham keng ommalashgan.»[[1]](#footnote-1) Adabiyot tarixida shoirlargina emas, balki olimlar, avliyolar haqidagi tazkiralar ham yaratilgan. Birinchi alohida tazkira arab shoiri Abu Mansur as-Saolibiyning «Yatimat ud-dahr fi mahosin ahlu-l-asr» (X asr) asaridir. «Tazkirada har bir adib xususida qisqagina hayotiy ma’lumot bergandan keyin, uning asarlaridan namunalar keltiradi va Suriya (Shom), Iroq, Jibol, Xuroson (Movaraunnahr ham bu doiraga kiritilgan) o‘lkalariga qarab turkumlanadi»[[2]](#footnote-2). Fors tilidagi tazkira Muhammad Avfiy Buxoriyning «Lubob ul-albob»i hisoblanadi. (1222 y.). Asar «bir muqaddima va o‘n ikki bobdan iborat bo‘lib, unda davrning shoirlari haqida navbatma-navbat ma’lumot beriladi. She’rning xususiyatlaridan, ma’no va mafhumidan, she’riy ijod bilan shuғullangan hukmdorlar va olimlar haqida gap boradi»[[3]](#footnote-3). Davlatshoh Samarqandiyning «Tazkirat ush-shuaro» (1487) asari ham eng qadimgi tazkiralardan biri bo‘lib, unda IX-XV asrlarda O‘rta Osiyo, Afg‘oniston va Eronda yashagan 350 ta mashhur shoirlar haqida ma’lumot bilan birga ular ijodidan namunalar ham berilgan. U bir debocha, yetti bob va xotimadan iborat va Alisher Navoiyga bag‘ishlangan.

O‘zbek adabiyotidagi tazkirachilikning mumtoz namunalaridan biri Navoiyning «Majolis un-nafois» (1491, 1498) asaridir. Unda XV asrda Xurosonda yashagan jami 450 dan ortiq ijodkorning bilim darajasi, dunyoqarashi, xulқ-atvori va boshqalar to‘g‘risida ma’lumotlar berilgan, ularning ijodidan namunalar keltirilgan.

Adabiyot bilimdoni Maqsud Shayxzoda tazkira tarkibida quyidagi komponentlar bo‘lishini alohida ta’kidlaydi: «a) shoir ismi, laqabi, qaerdanligi haqida qisqacha ma’lumot; b) shoirning hayoti, xarakteri, ba’zi xususiyatlari to‘g‘risida qisqacha ma’lumot; v) shoirning ijodi, asarlari, asarlarining xususiyati, asarlarni o‘z davrida qay darajada shuhrat topganligi; g) bu shoirga tazkira muallifining munosabati va yoki, aksincha, shoirning tazkirachiga nisbatan tutgan mavqeyi (bu ma’lumot shoir bilan tazkirachi o‘rtasida shaxsiy tanishlik bo‘lgan taqdirdagina beriladi); d) shoir haqida el og‘zida yohud muallif xotirasida saqlangan biron qiziq voқea yoki latifa; ye) shoirning nazmidan biron misol (bu, odatda, g‘azal yo qasidaning matlayi, biron masnaviy yoki ruboiy va yohud qit’a bo‘ladi;   
j) shoir umrining oxiri (agar o‘lgan bo‘lsa, qaerda dafn etilgani, albatta, ko‘rsatiladi)»[[4]](#footnote-4). Demak, tazkiralarda, albatta, ushbu talab va xususiyatlar aks etishi lozim.

Alisher Navoiy tazkirasi tazkiranavislik uchun etalon vazifasini o‘tagan. Zero, «o‘zbek tazkirachiligining to‘ng‘ich asari bo‘lgan «Majolis un- nafois» o‘zbek tilida bir qator tazkira yoki majmua hamda bayozlarning vujudga kelishiga yo‘l ochdi va bir namuna bo‘lib xizmat qildi»[[5]](#footnote-5). Keyinchalik uning ta’sirida Hasanxoja Nisoriy, Mutribiy, Maliho Samarqandiy, Sodiqiy Kitobdor, Faxriy Hirotiy, Som Mirzo Safaviy, Mir Alisher Qone’ Tattaviy, Vozeh singari o‘nlab mualliflarning tazkiralari yaratilgan. Bular bilan birga XX asrning birinchi yarmigacha bo‘lgan adabiyotlar tarixi, adabiy janr, ularning nazariy jihatlari, adabiy maktablar, adabiy jarayon, uning namoyandalari haqidagi muhim ma’lumotlar ҳam tazkiralar orqali bizgacha yetib kelgan.

O‘zbek adabiyoti tarixida tazkirachilik an’analari Xiva xonligi davrida ham o‘ziga xos tarzda davom ettirilgan. Jumladan, shoir va ijod ahli xususida alohida tazkiralardan tashqari Munis, Ogahiy, Bayoniy, Komyob kabilarning tarixiy asarlarida zamima tarzida qimmatli ma’lumotlar mavjud. Bu jihatdan adabiyotshunos B.Valixo‘jayev fikrlari e’tiborga molik: «Munis Xorazmiyning bu asarida («Firdavs ul-iқbol»-S.S) Xorazm diyoridagi tarixiy, madaniy, adabiy muhit, uning ayrim namoyandalari haqida qimmatli ma’lumotlar keltirilgan. Xuddi shu manba tufayli adabiyot tarixi uchun Mavlono Vafo, Pahlavonquli Ravnaq, Muzaffarxoja Kiromiyga o‘xshash qalamkashlar kashf etildi»[[6]](#footnote-6). Shuningdek, Ogahiyning «Riyoz ud-davla», «Gulshani davlat», «Shohidu-l- iqbol» va boshqa tarixiy asarlarida ham o‘tmishda yashagan va o‘ziga zamondosh bo‘lgan ijodkorlar to‘g‘risida muhim ma’lumotlarni qayd etadi. Masalan, u «Riyoz ud-davla» asarida mashhur donishmand shoir va kurashchi Pahlavon Mahmud (1247-1326) fazilatlarini shunday ta’riflaydi: «Firdavsbahr shahri Xivaqda qudvat ul-avliyo, murshid ul-atqiyo maxsusi borgohi mulki vadud hazrati Pahlavon Mahmud quddisa sirruҳu»[[7]](#footnote-7). Bundan tashqari «Riyoz ud-davla»da «Xorazm adabiy muhitining yana bir zabardast namoyandasi Dilovarxoja haqidagi ma’lumotlar ham alohida qiziqish uyg‘otadi. Ular Munisning o‘limiga yozilgan marsiya munosabati bilan bayon etiladi. Dilovar Ogahiy talqinicha, baland martabali shaxs bo‘lib, davrning yirik ma’naviyat arbobi, mo‘’jizasi, shoirlar podshosi, fuzalo-bilimdonlar fozili sifatida namoyon bo‘ladi.»[[8]](#footnote-8) «Gulshani davlat» asarida esa Xivadagi adabiy jarayon va uning vakillari Muhammad Nazar, Pahlavon Niyozboy va Xolis haqida ma’lumotlar beradi: «Fazilat va ilm egasi Muhammad Nazar munshiy va shoirdir, shirin so‘zli shoir Pahlavon Niyozboykim, taxallusi Komildir va zarif shoir Xolisdir»[[9]](#footnote-9). «Shohidu-l-iqbol»da: «Muhammad Nazar devonning juda mukammal, betakror tarixi muallif tomonidan alohida e’tirof etilib asarga kiritilgan. Ular Xorazm adabiy muhitining darajasini belgilashda ham ahamiyat kasb etadi»[[10]](#footnote-10) Shu jihatlarga ko‘ra tazkiralarni ikki guruhga bo‘lib o‘rganish maqsadga muvofiq deb hisoblaymiz: 1) tazkiralar; 2) zamima tazkiralar. Yuqoridagi zamima tazkiralar bilan birga Xiva adabiy muhiti ijodkorlari xususidagi alohida tazkiralar ham bunyodga kelganligi haqida ham fikr yuritdik. «XIX asrning yirik madaniy adabiy markazlardan biriga aylangan Xiva shahrida badiiy asarlar yaratish, to‘plamlar tuzish, mutolaa qilish va targ‘ib etish ishlari kuchayib, o‘sha asr oxiridan XX asrning boshlarigacha bo‘lgan Feruz davrida yanada keng qamrovlik kasb etdi. Zero, mumtoz tazkirachilikning xuddi shu davrda yuzaga kelishi va qisqa vaqtda turli xarakterdagi tazkiralarning tuzilishi ham ana shu omillar bilan dalillanadi.»[[11]](#footnote-11) Jumladan, Ahmadjon Tabibiy, Bobojon Tarroh Xodim va Hasanmurod Laffasiyning tazkiralari shunday asarlar qatoriga kiradi.

Tabibiyning «Majmuayi si shuaroyi payravi Feruzshohiy»[[12]](#footnote-12) tazkirasi Feruz tashabbusi bilan 1908-1909 yillarda yaratilgan. 29 toshbosma nusxa 1640 betdan iborat, 11-betidan Feruzning «Zihi bordur zuhuringg‘a azal birla abad paydo...» radifli g‘azali berilgan, so‘ng boshqa shoirlarning payrav g‘azallari bilan asar davom etgan. «Tazkira debocha, g‘azallarni o‘z ichiga oluvchi asosiy qism va xotimadan iborat. Asar debochasi, shoirlar haqidagi ma’lumotlar hamda asar xotimasi she’riy tarzda berilgan bo‘lib, masnaviy yo‘lida qofiyalangan. Tazkirada Feruzning 101 g‘azali va ularga bitilgan payravlar jamlangan bo‘lib, jami 3331 ғazalni tashkil etadi. Barcha namunalar to‘liq berilgan»[[13]](#footnote-13).

Bobojon Tarroh-Xodimning «Xorazm shoir va navozandalari»[[14]](#footnote-14) asari 1965-1967 yillar oralig‘ida yozilgan bo‘lib, unda 31 nafar saroy shoirlari haqida ma’lumotlar berilgan. Asarning birinchi qo‘lyozma nusxasi shoirning nevarasi Anbara Otamurodova qo‘lida saqlanadi. Bu asar 2011 yil nashr qilindi va uning so‘z boshisida Ismoil Bekjonov Bobojon Tarroh Xodimning «Xorazm shoir va navozandalari» asari haqida, «muallifning qiz nevarasi adabiyotshunos va keksa jurnalist Anbara Otamurodovaning shaxsiy kutubxonasida saqlanadi. Asarning matni 20x30 o‘lchamdagi ikkita daftarga joylashgan bo‘lib, arab alifbosida goh to‘taki va goh qora siyohda Xodimning o‘z qo‘li bilan yozilgan. Ayrim o‘rinlarda Xodim tuzatishlari mavjud. Bu xususda: «...o‘z xotiralarini kelgusi avlodga yozib қoldirib, Feruzshoh vujudga keltirgan adabiy muhitning asl qiyofasini abadiylashtirish va shu bahonada o‘z yuragidagi boshqa gaplarni ham aytib qolish»ni maqsad qilgan»[[15]](#footnote-15), deb yozgan. Bu asarning yana bir nusxasini Davlatyor Rahim 1994 yil «Xorazm navozandalari»[[16]](#footnote-16) nomi bilan nashr qilgan.

Laffasiyning “Tazkirayi shuaro” tazkirasida 58 nafar shoir haqida ma’lumot, ularning ijodidan namuna she’rlar va har bir shoir uchun atab yozilgan masnaviylar keltirilgan. Hasanmurod Laffasiyning «o‘zidan yodgor» qoldirgan, «farzand hukmida» bo‘lgan «Tazkirayi shuaro»sida yuqoridagi Maqsud Shayxzoda yozib qoldirgan qoidalarga to‘la rioya etib, adib o‘z oldiga qo‘ygan maqsadiga erishgan.

Tazkirani o‘rganishimiz jarayonida Laffasiy tazkirasining ahamiyati, birinchi navbatda shoirlarning yaxshi g‘azallari, muxammaslaridan olingan namunalar jamlanmasini taqdim etgani bo‘lsa, ikkinchidan, unda shoirlarning tarjimayi hollari va g‘azallaridan namunalar beribgina qolmasdan, balki ko‘plab adiblar va ularning ijodi haqida o‘z fikrlarini ham ifodalagan hamda ularga atab masnaviylar ham bitganligida ko‘rinadi. Shu bilan birga asarda bizga hozirgacha noma’lum bo‘lgan, biroq nazmda barakali ijod qilgan o‘nlab shoirlar bilan ham tanishtiradi, bu esa, shubhasiz, tazkira qimmatini yanada oshiradi.

Shu jihatdan ta’kidlash lozimki, Ahmadjon Tabibiy, Bobojon Tarroh Xodim va Hasanmurod Laffasiy tazkiralari davr adabiy muhitini yoritishda qimmatli ahamiyatga ega. Laffasiy tazkirasi haqida G.Ismoilova, «shoirlar hayotiga doir voqealarga, ular fe’l-atvoriga xos bo‘lgan fazilat va nuqsonlarga ko‘proq to‘xtalgan. Ijodkorlarning eng muhim qirralari, o‘z davrida ma’lum darajada nom qozonishiga bois bo‘lgan alohida qobiliyatlari haqida gapirib o‘tiladi»[[17]](#footnote-17), deb yozgan.

Keltirilgan bu ma’lumotlardan kelib chiqib shuni aytish mumkinki, uchala asar ham tazkira qoidalarini o‘zida aks ettirgan. Xodim tazkirasi xotiralar asosida tuzilgani va biografik ma’lumotlardan iborat bo‘lgani sababli unda namuna she‘rlar keltirilmay, har bir shoirning adabiy jarayondagi o‘rni qayd etilgan. Shuningdek, Tabibiy va Laffasiy tazkiralari ham «shoirlarning shaxs va ijodkor sifatidagi qiyofasini kengroq gavdalantirgan, ular haqidagi mavjud biografik ma’lumotlarni to‘ldirish hamda yangi faktlar bilan boyitishga xizmat qiladi»[[18]](#footnote-18).

Har uchala asar ham dalil va ma’lumotlar xarakteriga ko‘ra muhim va o‘ziga xos hamda Xorazm adabiy muhitida yashab ijod etgan shoirlar haqida ma’lumot va ularning she’rlaridan namunalar berishi bilan ahamiyatlidir. Shu jihatga ko‘ra uchalasi ham tazkiradir. Zero, tazkira adabiyot tarixini, adabiy muҳitni ўrganishda, shoirlar va ularning asarlarini tadқiқ etishda adabiyotshunoslikda katta ўrniga ega bўlgan janrdir.

Hozirgi kunda XIX asr oxiri XX boshlari Xorazm adabiy muhiti tarixi va adabiyoti bo‘yicha qilinayotgan barcha ilmiy tadqiqotlarda bu tazkiralar tez-tez tilga olinadi. Ayniqsa, Laffasiy tazkirasining tilga olinishi bu asarning haqiqatdan ham ushbu muhit uchun zarur va ishonchli manba ekanligini isbotlaydi.

Ahmadjon Tabibiy, Bobojon Tarroh Xodim va Hasanmurod Laffasiy buyuk shoir, tazkiranavis Alisher Navoiyni o‘zlariga ustoz deb bilgan va tazkiralaridan ilhomlangan holda o‘z asarlarini bitganlar. Zero, «ulug‘ shoirning ikkinchi shoirga ko‘rsatgan ta’siri u yaratgan poeziyaning boshqa shoirda ko‘rinishida emas, balki uning boshqa shoirda bo‘lgan, lekin harakatsiz yotgan kuchni uyg‘otishi va harakatga keltirishidadir. Quyosh nuri yerga tushishi bilan quyoshdagi kuchini yerga o‘zi bilan birga olib kelmaydi, balki yerdagi kuchni harakatga keltiradi. Ulug‘ shoirlar ta’siri ham xuddi mana shu quyosh nuri singari mavjud, lekin harakatsiz yotgan kuchlarni uyg‘otib yuboradilar».[[19]](#footnote-19)

«Tazkirachilik tarixi ma’lum ma’noda adabiyotshunoslik tarixi hamdirki, uni o‘rganmay turib, milliy adabiyot tarixini keng ko‘lamda tasavvur etish va yoritish mumkin emas»[[20]](#footnote-20). “Tazkiralarda shoirlarning hayoti va ijodi haqida muxtasar ma’lumotlar zikr etilib, ularning asarlaridan namunalar keltiriladi va umumiy baho beriladi”. Tazkiralar adabiyotga tazkira ma’lumotlari orqali nazar solish, sulolaviy ijodkorlar hamda ularning asarlari borasida ma’lum darajada tasavvur paydo qilish, adabiyotshunoslikda hali ma’lum bo‘lmagan ba’zi bir ijodkorlarning nomlari bilan tanishtirishda muhim manba bo‘lib, davr adabiyotining muhim xususiyatlarini o‘rganishga imkon yaratadi.

Adabiyotlar ro‘yxati:

1.Аҳмедова Г. Огаҳий – адабий танқидий қарашлари: Филол. фан. номз... дис. автореферати. – Тошкент, 2011. – Б.18.

2.Белинский В. Г. Собрание сочинений, В. 3-т. Т.1. –М.: Изд-во, АН, 1948. –С. 164-165.

3.Болтабоев Ҳ, Тазкиралар зикри. – Т.: Mumtoz so‘z, 2015. – Б. 3.

4.Бобожон Тарроҳ Ходим. Хоразм шоир ва навозандалари. – Т.: Tafakkur qanoti, 2011. Б -4.

5.Бобожон Тарроҳ Ходим. Хоразм навозандалари. (Давлатер Раҳим нашрга тайёрлаган). – Т.: Адабиёт ва санъат нашриёти, 1994. 192-б.

6.Бобожон Тарроҳ Ходим. Хоразм шоир ва навозандалари. (нашр қилувчилар: А.Отамуродова, О.Абдураҳимов). – Т.: Tafakkur qanoti, 2011. 191-б.

7.Валихўжаев Б. Ўзбек адабиётшунослиги тарихи.Х-ХIХ асрлар. – Т.: Ўзбекистон, 1993. –Б.118-175-176.

8.Жалилов О. Ҳасанмурод Лаффасий. – Т.: Ўзбекистон, 1983. –Б. 5.9.

9.Иброҳимова Э. Хива шоир ва адабиётчиларининг таржимаи ҳоллари // Ўзбек тили ва адабиёти. –Тошкент. 1963. – № 6. –Б. 62-64.

10.Исмоилова Г. Чақмоқли орзулар ижодкорлари. –Т.: Истиқлол нури, 2014. – Б. 30.

11.Лаффасий. Ўзбекистон миллий энциклопедияси. – Т.: ЎМЭ, 2003 .– Б. 238.

12.Лаффасий. Тазкираи шуаро. ЎзР ФА Шарқшунослик институти асосий фонди 12561 рақамли қўлёзма 103а,б варақ.

13.Маллаев Н. Ўзбек адабиёти тарихи. – Т.: Ўқитувчи, 1965. – Б .515.

14.Маткаримова С. Табибий тазкиранавис. – Т.: Муҳаррир. 2011. – Б .26.

15.Матёқубова М. XIX асрнинг иккинчи ярми XX асрнинг бошларида Хива хонлигида китобат ва кутубхона тарихи: Тарих фан. номз.... диссер. –Урганч, 2008. –Б.50.

16.Mustafo E. Tazkiradan biografiyaga. Monografiya. – T.: Mumtoz so‘z. 2012. –B.38.

17.Огаҳий. Риёз уд- давла. ЎзР ФА Шарқшунослик институти асосий фонди 5364 рақамли қўлёзма 374а,б варақлар.

12.

18.Огаҳий. Гулшани давлат. ЎзР ФА Шарқшунослик институти асосий фонди 7572 рақамли қўлёзма 102б варақ.

19.Салаев Ф., Қурбонниёзов Г. Адабиётшунослик атамаларининг изоҳли сўзлиги. – Т.: Янги аср авлоди, 2010. – Б.241.

20.Самандарова С. XX аср тазкиралари: Филол. фан. номз... дис. автореферати. – Тошкент, 1996. –Б. 6.

21.Sirojiddinov Sh., Yusupova D., Davlatov O. Navoiyshunoslik. Darslik 1-kitob. – T.: Tamaddun, 2019. – Б.281

22.Сулаймонова Ҳ. Абу Мансур Саолибийнинг “Канзу-л-куттаб” тазкираси ва унинг манбашунослик тадқиқи: Филол. фан. фал. док. (PhD) дис. автореф. – Тошкент, 2020. – Б.12.

23.Табибий. Мажмуаи си шуарои пайрави Ферузшоҳий. ЎзР ФА Шарқшунослик институти фонди 29 тошбосма нусха.

24.Хажиева И. Хоразм миллий – маънавий мероси дурдоналари. –Т.: Турон замин зиё, 2016. – Б.16,23.

25.Шайхзода М. Тазкирачилик тарихидан. (Алишер Навоий ҳақидаги тадқиқот ва мақолалар мажмуаси) Асарлар олти томлик, тўртинчи том. – Т.: Адабиёт ва санъат, 1972. – Б.301-302- 304-314.

26.Шодмонов Н. “Шоҳиду -л- иқбол” адабий материаллари таснифи. – Хоразм Маъмун Академияси ахборотномаси // – Тошкент. Маьмун Академияси, 2007. – №3. – Б. 54- 55.

27.Эркинов А.С., Полвонов Н. Т., Аминов Ҳ.А. Муҳаммад Раҳимхон II-Феруз кутубхонаси феҳристи. – Т.: Янги аср авлоди, 2010. –Б.

28.Quronov D. va boshqalar. Adabiyotshunoslik lug‘ati. – T.: Akademnashr, 2013. –B.305.

29.Ҳайитметов А. Адабий меросимиз уфқлари.Т.: Ўқитувчи, 1997. – Б.194.

30. https//science.i-edu.uz/index.php/archive\_jspi/article/view/4818

31.https//science.i-edu.uz/index.php/archive\_jspi/article/view/4819

32.https//science.i- edu.uz/index.php/archive\_jspi/article/view/4836

33.https//science.i-edu.uz/index.php/archive\_jspi/article/view/2375

1. Quronov D. va boshqalar. Adabiyotshunoslik lug‘ati. – T.: Akademnashr, 2013. –B.305. [↑](#footnote-ref-1)
2. . Шайхзода М. Тазкирачилик тарихидан. (Алишер Навоий ҳақидаги тадқиқот ва мақолалар мажмуаси). Асарлар олти томлик, тўртинчи том. – Т.: Адабиёт ва санъат, 1972. – Б.303. [↑](#footnote-ref-2)
3. Шайхзода М. Тазкирачилик тарихидан. (Алишер Навоий ҳақидаги тадқиқот ва мақолалар мажмуаси). Асарлар олти томлик, тўртинчи том. – Т.: Адабиёт ва санъат, 1972. – Б.303. [↑](#footnote-ref-3)
4. Шайхзода М. Тазкирачилик тарихидан. (Алишер Навоий ҳақидаги тадқиқот ва мақолалар мажмуаси) Асарлар олти томлик, тўртинчи том. – Т.: Адабиёт ва санъат, 1972. – Б.302. [↑](#footnote-ref-4)
5. Маллаев Н. Ўзбек адабиёти тарихи. – Т.: Ўқитувчи, 1965. – Б .515. [↑](#footnote-ref-5)
6. Валихўжаев Б. Ўзбек адабиётшунослиги тарихи.Х-ХIХ асрлар. – Т.: Ўзбекистон, 1993. –Б.118. [↑](#footnote-ref-6)
7. Огаҳий. Риёз уд- давла. ЎзР ФА Шарқшунослик институти асосий фонди 5364 рақамли қўлёзма 374а,б варақлар. [↑](#footnote-ref-7)
8. Аҳмедова Г. Огаҳий – адабий танқидий қарашлари: Филол. фан. номз... дис. автореферати. – Тошкент, 2011. – Б.18. [↑](#footnote-ref-8)
9. Огаҳий. Гулшани давлат. ЎзР ФА Шарқшунослик институти асосий фонди 7572 рақамли қўлёзма 102б варақ. [↑](#footnote-ref-9)
10. Шодмонов Н. “Шоҳиду -л- иқбол” адабий материаллари таснифи. – Хоразм Маъмун Академияси ахборотномаси // – Тошкент. Маьмун Академияси, 2007. – №3. – Б. 54- 55. [↑](#footnote-ref-10)
11. Хажиева И. Хоразм миллий маънавий мероси дурдоналари. – Т.: Турон замин зиё. 2016. Б.23. [↑](#footnote-ref-11)
12. Табибий. Мажмуаи си шуарои пайрави Ферузшоҳий. ЎзР ФА Шарқшунослик институти фонди 29 тошбосма нусха. [↑](#footnote-ref-12)
13. Маткаримова С. Табибий тазкиранавис. – Т.: Муҳаррир. 2011. – Б .26. [↑](#footnote-ref-13)
14. Бобожон Тарроҳ Ходим. Хоразм шоир ва навозандалари. (нашр қилувчилар: А.Отамуродова, О.Абдураҳимов). – Т.: Tafakkur qanoti, 2011. 191-б. [↑](#footnote-ref-14)
15. Бобожон Тарроҳ Ходим. Хоразм шоир ва навозандалари. – Т.: Tafakkur qanoti, 2011. Б -4. [↑](#footnote-ref-15)
16. Бобожон Тарроҳ Ходим. Хоразм навозандалари. (Давлатер Раҳим нашрга тайёрлаган). – Т.: Адабиёт ва санъат нашриёти, 1994. 192-б. [↑](#footnote-ref-16)
17. Исмоилова Г. Чақмоқли орзулар ижодкорлари. –Т.: Истиқлол нури, 2014. – Б. 30. [↑](#footnote-ref-17)
18. Хажиева И. Хоразм миллий – маънавий мероси дурдоналари. –Т.: Турон замин зиё, 2016. – Б.16. [↑](#footnote-ref-18)
19. Белинский В. Г. Собрание сочинений, В. 3-т. Т.1. –М.: Изд-во, АН, 1948. –С. 164-165. [↑](#footnote-ref-19)
20. Болтабоев Ҳ, Тазкиралар зикри. – Т.: Mumtoz so‘z, 2015. – Б. 3. [↑](#footnote-ref-20)